PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/013	Bratislava 21. februára 2008	

Protimonopolný úrad Slovenskej republiky, odbor koncentrácií v správnom konaní č. SK 0095/OK/2007 začatom dňa 21.12.2007 na základe oznámenia koncentrácie podnikateľom Flextronics International Ltd. so sídlom One Marina Boulevard, # 28-00, Singapur 018989, prostredníctvom Mgr. Tomáša Marettu, advokáta so sídlom Štúrova 4, 811 02  Bratislava, vo veci koncentrácie podnikateľa Flextronics International Ltd. so sídlom One Marina Boulevard, # 28-00, Singapur 018989 a podnikateľom Arima Computer (Texas) Corporation, so sídlom 6377 Windfern Road, Houston, Texas 77040, USA,  podnikateľom Arima Computer (California) Corporation, so sídlom 4046 Clipper Court, Fremont, Kalifornia 94538, USA, podnikateľom Arima Computer (U.K.) Ltd, so sídlom Unit 5, Dunrobin Court, Clydebank Business Park, Clydebank, Glasgow G81 2QP, Veľká Británia, podnikateľom Arima Computer (Japan) Corporation, so sídlom 2-5, 7-Chome, Kanaike Yonezawa-shi, Yamagata-Ken (Kanaike-dai3bil 1F), Japonsko, podnikateľom Arima Computer (JiangSu) Co., Ltd., so sídlom No. 168, North Jiao Tong Rd., Wujiang, Jiangsu Province, Čínska ľudová republika a podnikateľom Arima Communications (JiangSu) Co., Ltd., so sídlom No. 168, North Jiao Tong Rd., Wujiang, Jiangsu Province, Čínska ľudová republika,

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej výlučnej kontroly podnikateľa Flextronics International Ltd. so sídlom One Marina Boulevard, # 28-00, Singapur 018989  prostredníctvom spoločnosti Flextronics Computing Sales and Marketing (L) Ltd. so sídlom Level 1, Lot 7, Block F, Saguking Commercial Building, Jalan Patau-Patau, 87000 Federal Territory of Labaun, MALAYSIA nad určenými podnikmi podnikateľa Arima Computer Corporation, so sídlom 6F, No. 758 Bade Road, Sec. 4, Sung-shan District, Taipei, Taiwan, a to nad podnikom Arima Computer (Texas) Corporation, so sídlom 6377 Windfern Road, Houston, Texas 77040, USA,  podnikom Arima Computer (California) Corporation, so sídlom 4046 Clipper Court, Fremont, Kalifornia 94538, USA, podnikom Arima Computer (U.K.) Ltd, so sídlom Unit 5, Dunrobin Court, Clydebank Business Park, Clydebank, Glasgow G81 2QP, Veľká Británia, podnikom Arima Computer (Japan) Corporation, so sídlom 2-5, 7-Chome, Kanaike Yonezawa-shi, Yamagata-Ken (Kanaike-dai3bil 1F), Japonsko, nad časťou podniku Arima Computer (JiangSu) Co., Ltd., so sídlom No. 168, North Jiao Tong Rd., Wujiang, Jiangsu Province, Čínska ľudová republika a nad časťou podniku Arima Communications (JiangSu) Co., Ltd., so sídlom No. 168, North Jiao Tong Rd., Wujiang, Jiangsu Province, Čínska ľudová republika na základe Rámcovej kúpnej zmluvy uzavretej medzi FLEXTRONICS COMPUTING SALES AND MARKETING (L) LTD, ARIMA COMPUTER CORPORATION, ARIMA COMMUNICATIONS (JIANG SU) CO. LTD a ARIMA COMMUNICATIONS CORPORATION zo dňa 09. novembra 2007 O kúpe a predaji celosvetových operácií s notebookmi a servermi spoločnosti ARIMA COMPUTER CORPORATION.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 21.12.2007 doručené listom zaevidovaným úradom pod č. 4638/2007 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Flextronics International Ltd. so sídlom One Marina Boulevard, # 28-00, Singapur 018989 (ďalej len „Flextronics“) prostredníctvom Mgr. Tomáša Marettu, advokáta so sídlom Štúrova 4, 811 02  Bratislava (ďalej len „právny zástupca“).
Na základe vyššie uvedeného sa dňa 21.12.2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené pod číslom 0095/OK/2007 vo veci koncentrácie, ktorá spočíva v získaní nepriamej výlučnej kontroly spoločnosti Flextronics prostredníctvom spoločnosti Flextronics Computing Sales and Marketing (L) Ltd. so sídlom Level 1, Lot 7, Block F, Saguking Commercial Building, Jalan Patau-Patau, 87000 Federal Territory of Labaun, MALAYSIA (ďalej len „Flextronics Sales and Marketing“) nad určenými podnikmi podnikateľa Arima Computer Corporation, so sídlom 6F, No. 758 Bade Road, Sec. 4, Sung-shan District, Taipei, Taiwan (ďalej len „Arima“), a to nad podnikom Arima Computer (Texas) Corporation, so sídlom 6377 Windfern Road, Houston, Texas 77040, USA, (ďalej len „Arima Texas“), podnikom Arima Computer (California) Corporation, so sídlom 4046 Clipper Court, Fremont, Kalifornia 94538, USA, (ďalej len „Arima California“), podnikom Arima Computer (U.K.) Ltd, so sídlom Unit 5, Dunrobin Court, Clydebank Business Park, Clydebank, Glasgow G81 2QP, Veľká Británia (ďalej len „Arima U.K.“), podnikom Arima Computer (Japan) Corporation, so sídlom 2-5, 7-Chome, Kanaike Yonezawa-shi, Yamagata-Ken (Kanaike-dai3bil 1F), Japonsko (ďalej len „Arima Japan“) (ďalej spolu len „Cieľové podniky Arima“), nad časťou podniku Arima Computer (JiangSu) Co., Ltd., so sídlom No. 168, North Jiao Tong Rd., Wujiang, Jiangsu Province, Čínska ľudová republika (ďalej len časť podniku „Arima Computer“) a nad časťou podniku Arima Communications (JiangSu) Co., Ltd., so sídlom No. 168, North Jiao Tong Rd., Wujiang, Jiangsu Province, Čínska ľudová republika (ďalej len časť podniku „Arima Communications“) (ďalej spolu len „Cieľové časti podnikov Arima“) na základe Rámcovej kúpnej zmluvy uzavretej medzi FLEXTRONICS COMPUTING SALES AND MARKETING (L) LTD, ARIMA COMPUTER CORPORATION, ARIMA COMMUNICATIONS (JIANG SU) CO. LTD a ARIMA COMMUNICATIONS CORPORATION zo dňa 09. novembra 2007 O kúpe a predaji celosvetových operácií s notebookmi a servermi spoločnosti ARIMA COMPUTER CORPORATION (ďalej len „Zmluva“) o čom úrad informoval spoločnosť Flextronics listom č. 0062/PMÚ SR/2008 zo dňa 09.01.2008.
Vyššie uvedeným listom a listom č. 341/PMÚ SR/2008 zo dňa 30.01.2008 úrad vyzval spoločnosť Flextronics, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Listami č. 0089/2008 zo dňa 11.01.2008, č. 183/2008 zo dňa 21.01.2008, č. 221/2008 zo dňa 22.01.2008 a č. 468/2008 zo dňa 08.02.2008 boli spoločnosťou Flextronics doručené všetky informácie a podklady požadované úradom. Nakoľko sa tým predmetné oznámenie koncentrácie stalo úplné podľa § 10 ods. 12 zákona a Vyhlášky, začala podľa § 11 zákona dňom 11.02.2008 plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval spoločnosť Flextronics listom č. 527/PMÚ SR/2008 dňa 12.02.2008. 
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa  27.12.2007.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.

Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi spoločnosťou Flextronics Sales and Marketing ako dcérskou spoločnosťou spoločnosti Flextronics a spoločnosťami Arima, Arima Communications a Arima Communications Corporation nadobudne spoločnosť Flextronics 100 % akcií dcérskych spoločností spoločnosti Arima, a to spoločnosti Arima Texas, Arima Califonia, Arima UK a Arima Japan a časti podnikov spoločností Arima Computer a Arima Communications. Cieľové podniky Arima a Cieľové časti podnikov Arima spolu tvoria v spoločnosti Arima výrobu v oblasti notebookov a serverov.
V súvislosti s vyššie uvedeným úrad zistil, že na základe Zmluvy, z ktorej vyplýva, že spoločnosť Flextronics nadobudne nepriamu kontrolu nad  Cieľovými podnikmi Arima a zároveň získa nepriamu kontrolu nad časťou podniku Arima Computer a nad časťou podniku Arima Communications. 
Na základe vyššie uvedeného úrad zistil, že na základe Zmluvy vznikla koncentrácia spoločnosti Flextronics a spoločností tvoriacich Cieľové podniky Arima ako aj spoločností Arima Computer a Arima Communications podľa § 9 ods. 1 písm. b) zákona.

Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 zákona v súvislosti s § 9 ods. 4 zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a získavajú možnosť vykonávať rozhodujúci vplyv na činnosť podnikateľa, úrad zistil, že účastníkom predmetného správneho konania je spoločnosť Flextronics.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú spoločnosť Flextronics ako nadobúdateľ nepriamej výlučnej kontroly nad Cieľovými podnikmi Arima a Cieľovými časťami podnikov Arima, ako aj spoločnosť Arima Texas, spoločnosť Arima California, spoločnosť Arima U.K., spoločnosť Arima Japan, nad ktorými sa kontrola získava a spoločnosť Arima Computer a spoločnosť Arima Communications, nad časťami ktorých sa kontrola získava. 
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Flextronics je verejnou akciovou spoločnosťou, ktorej akcie sú kótované na burze cenných papierov NASDAQ: FLEX. Je spoločnosťou, ktorá bola založená podľa právneho poriadku Singapuru a    do Registra spoločností a podnikov v Singapure bola zapísaná dňa 31.05.1990 pod registračným číslom 19900266445H. Predmetom činnosti spoločnosti Flextronics je poskytovanie výrobných služieb pre výrobcov originálnych zariadení. Poskytuje najmä moderné služby v oblasti navrhovania a výrobné služby v oblasti elektroniky pre výrobcov originálnych zariadení. Spoločnosť Flextronics poskytuje vertikálne integrované služby v rámci globálneho dodávateľského reťazca, pri ktorých navrhuje, vyrába a dodáva kompletný balík výrobkov a služieb svojim odberateľom. Medzi služby poskytované spoločnosťou Flextronics patrí výroba dosiek s plošnými spojmi a ohybnými spojmi, montáž a výroba systémov, logistika, popredajné služby, návrhárske a inžinierske služby, služby v oblasti výroby originálnych návrhov, návrh a výroba komponentov v oblasti širokého sortimentu výrobkov, z ktorých takmer všetky sú elektronické výrobky. Spoločnosť Flextronics navrhuje, vyrába, opravuje a poskytuje servis na výrobky, ktoré nesú názvy značiek výrobcov originálnych zariadení, ktorí sú odberateľmi spoločností Flextronics.  
Spoločnosť Flextronics nie je kontrolovaná žiadnou osobou ani subjektom. Spoločnosť Flextronics vykonáva priamu alebo nepriamu kontrolu vo viacerých spoločnostiach. Zoznam spoločností, v ktorých spoločnosť Flextronics vykonáva kontrolu je súčasťou spisového materiálu. Spoločnosť Flextronics nemá žiadnu dcérsku spoločnosť ani inú organizačnú jednotku v Slovenskej republike.
Spoločnosť Flextronics vykonáva, okrem vykonávania kontroly v iných spoločnostiach, výlučnú kontrolu nad svojou dcérskou spoločnosťou Flextronics Sales and Marketing. 
Z vyššie uvedených skutočností vyplýva, že spoločnosť Flextronics je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť Arima Texas bola založená podľa právneho poriadku štátu Texas, USA a jej Potvrdenie o založení bolo vydané Úradom štátneho tajomníka dňa 22.07.1996.
Spoločnosť Arima California bola založená podľa právneho poriadku štátu Kalifornia, USA a jej Potvrdenie o založení bolo vydané Úradom štátneho tajomníka dňa 26.03.2002.
Spoločnosť Arima U.K. je súkromnou akciovou spoločnosťou, ktorá bola založená a zapísaná u Registrátora spoločností pre Anlicko a Wales dňa 10.12.1996.
Spoločnosť Arima Japan je obchodnou spoločnosťou, ktorá bola založená 02.11.2001 a zapísaná na Legislatívnom úrade oblasti Jamagata. Predmetom činnosti spoločnosti je dovoz, dizajn, výroba a predaj elektrických komponentov, počítačov a doplnkového vybavenia, oprava a správa počítačov.
Spoločnosť Arima Computer je spoločnosť s ručením obmedzeným, ktorá je registrovaná Registračným orgánom v Čínskej ľudovej republike a založená bola 08.09.2000. Predmetom činnosti spoločnosti je vývoj, výroba a spracovanie multimediálnych produktov dátovej komunikácie, digitálnych elektronických produktov a iných elektronických informačných produktov ako aj súčiastok vyššie uvedených produktov a ďalšie.
Spoločnosť Arima Communications je spoločnosť s ručením obmedzeným, ktorá je registrovaná Registračným orgánom v Čínskej ľudovej republike a založená bola 25.04.2000. Predmetom činnosti spoločnosti je výroba a predaj mobilných telefónov, základných staníc, zariadení digitálneho integrovaného systému, fotoelektronických súčiastok a elektromechanických zostáv nového typu pre mobilné komunikačné systémy a ďalšie. 
Vyššie uvedené spoločnosti sú priamo alebo nepriamo kontrolované spoločnosťou Arima, ktorá je verejnou kotovanou spoločnosťou. Spoločnosť Arima je akciová spoločnosť, ktorá je založená podľa zákona Čínskej ľudovej republiky o obchodných spoločnostiach a jej založenie bolo schválené 05.06.1989 príslušným ministerstvom hospodárstva. Predmetom činnosti spoločnosti Arima je výroba počítačov a ich príslušenstva, veľkoobchod a maloobchod v oblasti počítačov a kancelárskej techniky, dizajn výrobkov a ďalšie. Spoločnosť Arima nie je kontrolovaná žiadnym iným subjektom. Spoločnosť Arima nemá žiadne dcérske spoločnosti ani nedosahuje žiadny obrat na území Slovenskej republiky. 
Z vyššie uvedených skutočností vyplýva, že každá zo spoločností z Cieľových podnikov Arima ako aj spoločností Arima Computer a Arima Communications je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2006.
Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Celkový celosvetový obrat podnikateľa Flextronics je 722,78 mld. Sk. Obrat podnikateľa Flextronics dosiahnutý na území Slovenskej republiky ako aj obraty podnikateľov Cieľových podnikov Arima a Cieľových častí podnikov Arima sú predmetom obchodného tajomstva a sú súčasťou spisového materiálu.
Vychádzajúc z vyššie uvedených ustanovení zákona v nadväznosti na predložené podklady a informácie úrad zistil, že účastníci koncentrácie dosiahli zákonom požadovaný obrat a teda posudzovaná koncentrácia podlieha kontrole úradu.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 09.11.2007, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 21.12.2007, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia je posudzovaná, v rámci Európskeho hospodárskeho priestoru okrem posudzovania úradom,  národnými súťažnými orgánmi v Nemecku a Rakúsku.

Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podnikateľ Flextronics, poskytuje prevažne služby v oblasti výroby elektroniky pre výrobcov originálnych zariadení. Výrobné služby v oblasti elektroniky, ktoré spoločnosť vykonáva, predstavujú služby týkajúce sa výroby elektronických výrobkov vrátane návrhu výrobkov, výberu a obstarávania súčastí, výroby prototypov, záruky, výroby, montáže, testovania, poruchovej analýzy, logistiky a distribúcie výrobku a servis. Poskytuje tiež výrobu a montáž plastových a kovových krytov, výrobu dosiek s plošnými spojmi a základných dosiek, výrobu a montáž fotonických súčiastok, ako aj vývoj overovania a testovania. Podnikateľ Flextronics poskytuje komplexnú oblasť globálnych koncových dodávateľských služieb, ktoré zahŕňajú navrhovanie a súvisiacu techniku, predstavenie nových výrobkov, výrobu a logistiku, s cieľom dodávky kompletného konečného výrobku v obale. Podnikateľ Flextronics poskytuje ďalej druhotné služby súvisiace s trhom ako služby poskytovania opráv a pozáručný servis, inštaláciu a údržbu sietí a oznamovacej techniky. 
Medzi elektronické výrobky, ktoré vyrába podnikateľ Flextronics pre výrobcov originálnych zariadení alebo konštrukčné súčasti, patria:
-	počítačové systémy,
-	mobilné komunikačné zariadenia vrátane mikrotelefónov pracujúcich na základe viacerých platforiem,
-	digitálne zariadenia pre spotrebiteľov,
-	priemyselné výrobky, polovodiče a biela technika,
-	výrobky pre automobilový, lodný a letecký priemysel,
-	infraštruktúra,
-	medicínske zariadenia,
Okrajovú činnosť výroby podnikateľa Flextronics tvorí aj neelektronické výrobky pre výrobcov originálnych zariadení, a to najmä plastové skladačky, lekárske inhalátory a plastové tvarovateľné súčasti pre chirurgické nástroje.
Výrobcovia originálnych zariadení obstarávajú výrobné služby v oblasti elektroniky najmä z vlastných zdrojov, ale aj od iných výrobcov originálnych zariadení a od ďalších externých poskytovateľov výrobných služieb v oblasti elektroniky, medzi ktorých patrí aj podnikateľ Flextronics. Preto na tomto trhu je charakteristické, že odberatelia externých poskytovateľov jednotlivých výrobných služieb v oblasti elektroniky predstavujú zároveň istý druh konkurencie.
Podnikateľ Flextronics vyrába aj niektoré komponenty pre notebooky, najmä dosky s plošnými spojmi a taktiež navrhuje a vyrába servery, avšak touto činnosťou sa nezaoberá na území Slovenskej republiky.
Podnikateľ Flextronics, ako už bolo vyššie uvedené, nemá v Slovenskej republike žiadnu dcérsku spoločnosť ani inú organizačnú jednotku a na trhu v Slovenskej republike pôsobí a svoj obrat na území Slovenskej republiky dosahuje výlučne prostredníctvom odberateľov cez realizáciu predmetov telefónnej infraštruktúry, mobilných telefónov, predných a zadných krytov pre televízory, displejových a ovládacích dosiek pre práčky. Podnikateľ Flextronics v Slovenskej republike nerealizuje žiadne navrhovanie, výrobu a predaj notebookov a serverov.  
Cieľové podniky Arima a Cieľové časti podnikov Arima predstavujú časť podnikateľa Arima zahrňujúcu navrhovanie, výrobu a predaj počítačov – notebookov, serverov a súvisiace príslušenstvo značkovým výrobcom počítačovej techniky. 
Podnikateľ Arima, ako bolo vyššie uvedené, nemá v Slovenskej republike žiadnu dcérsku spoločnosť ani inú organizačnú jednotku, Cieľové podniky Arima a Cieľové časti podnikov Arima nedodávajú žiadne notebooky ani servery do Slovenskej republiky a teda podnikateľ Arima na území Slovenskej republiky nedosahuje žiaden obrat. 
Vzhľadom na skutočnosť, že podnikateľ Flextronics pôsobí na takých tovarových relevantných trhoch, ktoré sa prekrývajú s tovarovými relevantnými trhmi, na ktorých pôsobia Cieľové podniky Arima a Cieľové časti podnikov Arima, a to na tovarových relevantných trhoch výroby komponentov pre notebooky, najmä dosky s plošnými spojmi a taktiež navrhovanie a vyrábanie serverov, predmetná koncentrácia je horizontálnou koncentráciou.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Vzhľadom na skutočnosť, že a podnikateľ Flextronics pôsobí na území Slovenskej republiky len prostredníctvom odberateľov a podnikateľ Arima ani Cieľové podniky Arima a Cieľové časti podnikov Arima nepôsobia na území Slovenskej republiky, úrad sa v predmetnom prípade nezaoberal presnou definíciou vymedzenia priestorového relevantného trhu, nakoľko v predmetnom prípade nedochádza k ovplyvneniu trhov.

Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ Flextronics ako nepriamy nadobúdateľ kontroly je spoločnosť poskytujúca prevažne služby v oblasti výroby elektroniky pre výrobcov originálnych zariadení. Podľa vyjadrenia účastníka konania, t.j. spoločnosti Flextronics, dôvodnom vzniku koncentrácie je rozšírenie rozsahu služieb ponúkaných výrobcom originálnych zariadení o navrhovanie  a výrobu notebookov a tým dosiahnutie väčších úspor z rozsahu a iných výhod v oblasti hospodárnosti. Účinky na hospodársku súťaž, vzhľadom na skutočnosť, že neboli identifikované ovplyvnené trhy, sú zanedbateľné. 
Vzhľadom na to, že predmetnou koncentráciou sa nezmení štruktúra trhu v Slovenskej republike, nakoľko účastníci koncentrácie pôsobia na odlišných relevantných trhoch a priamo nepôsobia na území Slovenskej republiky okrem podnikateľa Flextronics, ktorý dosahuje obrat na území Slovenskej republiky výlučne prostredníctvom odberateľov, t.j. v predmetnom prípade nedochádza k prekrytiu relevantných trhov a po uskutočnení posudzovanej koncentrácie bude naďalej na uvedených trhoch pôsobiť rovnaká konkurencia ako pred jej vznikom a daná koncentrácia nemá žiadne účinky na štruktúru trhu v Slovenskej republike, úrad dospel k záveru, že predmetná koncentrácia je horizontálnou koncentráciou bez dopadov na štruktúru trhu a nevytvára alebo neposilňuje dominantné postavenie žiadneho z účastníkov koncentrácie, ktorého dôsledkom by boli významné prekážky efektívnej hospodárskej súťaže na relevantných trhoch. Vzhľadom na uvedené úrad vydá rozhodnutie podľa § 12 ods. 1 zákona.
Podľa § 12 ods. 8 zákona rozhodnutie podľa odsekov 1 až 3 sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 661/PMÚ SR/2008 zo dňa 19.02.2008 vyzval účastníka správneho konania, t.j. podnikateľa Flextronics pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Dňa 21.02.2008 sa podnikateľ Flextronics prostredníctvom právneho zástupcu k výzve úradu zaevidovanej pod č. 661/PMÚ SR/2008 zo dňa 19.02.2008 vyjadril, že berie na vedomie výsledky šetrenia vykonaného úradom a nemá k uvedenému žiadne pripomienky ani návrhy na doplnenie dokazovania v predmetnej veci.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Tomáš Maretta
advokát
Čechová & Partners
Štúrova 4
811 02   Bratislava